
R A P O R T

asupra proiectului de Lege pentru suspendarea aplicării prevederilor Legii nr.249/2004 privind pensiile ocupaţionale
1. În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru suspendarea aplicării prevederilor Legii nr.249/2004 privind pensiile ocupaţionale, trimis cu adresa nr.P.L.X 117 din 30 martie 2005.

La întocmirea prezentului raport, Comisia a avut în vedere avizul Consiliului Legislativ.

Proiectul de lege are ca obiect de reglementare suspendarea, de la 1 ianuarie 2005 până la 1 iulie 2005 inclusiv, a aplicării prevederilor Legii nr.249/2004 privind pensiile ocupaţionale, cu excepţia articolului 93 alineatul (2), potrivit căruia Comisia de Supraveghere a Asigurărilor înfiinţează un departament distinct în vederea desfăşurării activităţii în conformitate cu prevederile legii.

Comisia propune Plenului adoptarea proiectului de lege întrucât este necesară crearea structurii operaţionale de supraveghere, precum şi elaborarea normelor în scopul bunei funcţionări în cadrul sistemului de asigurări sociale a acestei noi componente – pensiile ocupaţionale.

2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: d-l Mihai Şeitan – Secretar de Stat, Ministerul Muncii, Solidarităţii Sociale şi Familiei, Preşedintele Casei Naţionale de Pensii şi Alte Drepturi de Asigurări Sociale.
b) invitaţi: d-l Tudor Baltă şi d-l Albin Biro – membri ai Comisiei de Supraveghere a Asigurărilor, d-na Georgeta Gheorghe – director şi d-na Cecilia Sebe – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 29 martie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.

În urma dezbaterilor în şedinţa din 5 aprilie 2005, Comisia propune admiterea fără modificări a proiectului de lege.

